Gleði og ánægja er áberandi í starfi Ármenninga . Hlaupahópur Ármanns hittist þrisvar í viku , allt árið um kring . Æft er undir leiðsögn þjálfarans Stefáns Guðjónssonar . Hópurinn er fjölbreyttur og starfrækir til viðbótar almennum hlaupahópi , bæði byrjendahóp og utanvegadeild . Æfingar eru fjölbreyttar , stuttar , langar , á grasi , malarstígum , malbiki og hlaupabrautum . Með hópnum æfir fólk á ýmsu getustigi og á misjöfnum forsendum . Sumir sér til almennrar heilsuræktar , sumir vegna fjörugs skemmtanalífs og aðrir eru með fastmótuð markmið um vegalengdir og tíma , en allir hlaupa sér til ánægju og gleði . Markmið hópsins er gleði og ánægja af hlaupum . Stefán þjálfari leggur mikla áherslu á árangursríkar æfingar og býður því fjölbreyttar æfingaáætlanir sem henta hverjum og einum , þar sem sérstaklega er hugað að æfingaálagi sem skilar hverjum þátttakanda árangri án meiðsla eða ofálags . Flottur hópur Ármenninga stillir sér upp fyrir æfingu . Utanvegahlaupin eru vinsæl í Ármanni . Mikill áhugi á utanvegahlaupumSést hefur til ansi margra Ármenninga skoða utanvegahlaupaskó því mikill áhugi er fyrir utanvegahlaupum innan hópsins og fer sá hópur ört vaxandi . Laugavegshlaupið virðist vera vinsælt þetta árið ásamt Esjuhlaupinu en bæði tvö eru miklar áskoranir . Skipulagðar utanvegaæfingar hafa staðið yfir síðan í vetur og hafa lærvöðvarnir tútnað út . Meðlimir hópsins taka þátt í ýmsum hlaupaviðburðum hérlendis og erlendis og má þar nefna Berlínarmaraþon , Reykjavíkurmaraþon , Fjölnishlaupið , Ármannshlaupið , Esjuhlaupið , Brúarhlaupið , Miðnæturhlaupið , Icelandair hlaupið , Powerade hlaupin , Gullsprettinn á Laugarvatni , Snæfellsjökulshlaupið , Jökulsárhlaupið og mörg mörg fleiri hlaup . Hlaupahópur Ármanns leggur einnig sitt af mörkum við að efla almenningshlaup og hlaupakeppnir og tekur þátt í brautargæslu og öðrum verkefnum við framkvæmd Víðavangshlaups Íslands , Ármannshlaupsins , Miðnæturhlaups Suzuki og Esjuhlaupsins . Félagslífið er blómlegt í Hlaupahóp Ármanns með tilheyrandi árshátíð og fleiri skemmtunum . Æfa þrisvar í viku og taka nýliðum fagnandiÆfingar eru þrisvar í viku , á þriðjudögum og fimmtudögum er mæting 17.45 í anddyri frjálsíþróttahallarinnar í Laugardal þar sem meðlimir hafa aðgang að hlaupabraut innanhúss ásamt búningsklefum og sturtum , á laugardögum er hist kl. 9:00 , oft við Laugardalslaugina , en einnig víðar á höfuðborgarsvæðinu eða í nágrenni þess . Einnig eru skipulagðar utanvegaæfingar um náttúru landsins en það eru ófáir staðir á landinu þar sem hlauparar úr Hlaupahóp Ármanns hafa sést á hlaupum . Hlaupahópur Ármanns er öllum opinn , byrjendum sem og lengra komnum . Áhugasömum er velkomið að mæta á æfingu hvenær sem er , hlaupa með , kynnast hópnum og ræða við þjálfarann .